แบงก์สภาพคล่องล้น3.6ล้านล.
ศูนย์วิจัยกสิกรไทยคาดแบงก์ตรึงดอกเบี้ยเงินกู้ถึงกลางปี 2562 สภาพคล่องยังล้น คาดปีนี้ สินเชื่อโตแค่ 5%
30 ม.ค. 2562

ศูนย์วิจัยกสิกรไทยคาดแบงก์ตรึงดอกเบี้ยเงินกู้ถึงกลางปี 2562 สภาพคล่องยังล้น คาดปีนี้ สินเชื่อโตแค่ 5%
รายงานข่าวจากศูนย์วิจัยกสิกรไทย ระบุว่า สภาพคล่องของธนาคาร ณ สิ้นปี 2561 ยังอยู่ในระดับสูงอยู่ที่ 3.599 ล้านล้านบาท ณ สิ้นปี 2561 คิดเป็นสัดส่วน 21% ของสินทรัพย์รวม ขณะที่สัดส่วนเงินให้สินเชื่อรวมต่อยอดรวม เงินฝากและรายการตราสารหนี้ที่ออกและเงินกู้ยืมของธนาคาร (LTD+Borrowing Ratio) อยู่ที่ระดับ 87.79% ณ สิ้นปี 2561 และคาดว่า ธนาคารส่วนใหญ่ยังไม่ขยับขึ้นอัตราดอกเบี้ยเงินกู้เป็นการทั่วไปภายในช่วงครึ่งแรกของปี 2562
สำหรับสินเชื่อในปี 2562 มีโอกาสชะลอการเติบโตมาที่ 5% (กรอบคาดการณ์ 4-6%) ซึ่งการลงทุนภายในประเทศจะเป็นแรงหนุนต่อเนื่องให้ สินเชื่อธุรกิจ ขณะที่สินเชื่อรายย่อยอาจเติบโตชะลอลง เนื่องจากฐานที่สูงในปีก่อน ส่วนสินเชื่อรายย่อย อาทิ สินเชื่อที่ไม่มีหลักประกัน และสินเชื่อที่มีหลักประกันที่ปลอดภาระ อาจประคองทิศทางการเติบโตได้อย่างต่อเนื่อง
ด้านแนวโน้มเงินฝากและตั๋วสัญญาใช้เงิน (บี/อี) ในปี 2562 คาดว่าจะเติบโต 5% ใกล้เคียงกับอัตราการเติบโตของ สินเชื่อ ซึ่งสะท้อนภาพการบริหารจัดการสภาพคล่องของธนาคารให้สอดคล้องการปล่อยสินเชื่อในภาพรวม
สำหรับภาพรวมในปี 2561 สินเชื่อคงค้าง 11.63 ล้านล้านบาท ขยายตัว 5.17% ยอดเงินฝาก 12.57 ล้านล้านบาท ขยายตัว 3.96%